Postup po prijatí uznesenia Európskeho parlamentu s odporúčaniami pre Komisiu o zriadení mechanizmu EÚ pre demokraciu, právny štát a základné práva prijatý Komisiou 17. januára 2017
[bookmark: _GoBack]1.	Uznesenie predložené podľa článkov 46 a 52 rokovacieho poriadku Európskeho parlamentu Výborom pre občianske slobody, spravodlivosť a vnútorné veci (LIBE) na základe stanoviska Výboru pre ústavné veci (AFCO)
2.	Referenčné číslo EP: A8-0283/2016 / P8_TA-PROV(2016)0409
3.	Dátum prijatia uznesenia: 25. októbra 2016
4.	Vec: Mechanizmus EÚ pre demokraciu, právny štát a základné práva
5.	Stručná analýza/hodnotenie uznesenia a požiadaviek, ktoré obsahuje:
V uznesení sa od Komisie žiada, aby do septembra 2017 predložila návrh na uzatvorenie paktu EÚ o demokracii, právnom štáte a základných právach v podobe medziinštitucionálnej dohody na základe článku 295 ZFEÚ, a to na základe podrobných odporúčaní uvedených v prílohe. Uznesenie takisto obsahuje okrem iného návrhy možnej zmeny zmluvy (napr. revízia článku 7 ZEÚ, zrušene článku 51 Charty základných práv) a výzvu na pristúpenie Únie k Európskemu dohovoru o ľudských právach.
V prílohe k uzneseniu je stanovený návrh medziinštitucionálnej dohody, ktorý obsahuje podrobnosti o Pakte EÚ o demokracii, právnom štáte a základných právach:
· Pakt pozostáva z európskej správy o demokracii, právnom štáte a základných právach s odporúčaniami pre jednotlivé krajiny.
· Obsahuje výročnú medziparlamentnú rozpravu na základe správy o demokracii, právnom štáte a základných právach a politický cyklus v oblasti demokracie, právneho štátu a základných práv v inštitúciách Únie.
· Výročnú správu o demokracii, právnom štáte a základných právach vrátane odporúčaní pre jednotlivé krajiny vypracúva Komisia na základe návrhu správy vypracovanej skupinou nezávislých odborníkov.
· Skupina odborníkov má 38 členov: jedného nezávislého experta menovaného národným parlamentom každého členského štátu (kvalifikovaní sudcovia ústavného súdu alebo najvyššieho súdu, nie v aktívnej službe) a 10 ďalších odborníkov menovaných Európskym parlamentom, ktorí sú vybraní z vopred vytvoreného zoznamu organizácií. Komisia zabezpečí sekretariát pre skupinu odborníkov.
· Ak sa v návrhu odporúčaní pre jednotlivé krajiny vypracovanom skupinou odborníkov dospeje k záveru, že existujú dostatočné dôvody na uplatnenie článku 7 ods. 1 alebo článku 7 ods. 2 ZEÚ v súvislosti s daným členským štátom, Komisia, Rada a Európsky parlament bezodkladne prerokujú vec a príjmu odôvodnené rozhodnutie, ktoré sa zverejní.
· Skupina odborníkov takisto posúdi dodržiavanie súladu s demokraciou, právnym štátom a základnými právami zo strany Komisie, Európskeho parlamentu a Rady.
6.	Odpoveď na požiadavky a prehľad opatrení, ktoré prijala alebo zamýšľa prijať Komisia:
Komisia je vďačná za to, že Európsky parlament nastolil dôležitú tému spôsobu dodržiavania spoločných hodnôt, demokracie, právneho štátu a základných práv v EÚ. Komisia plne podporuje základný cieľ uznesenia, ktorým je zabezpečiť, aby boli naše spoločné hodnoty a pravidlá dodržiavané a presadzované. Kľúčovou problematikou je určiť najlepšie prostriedky na dosiahnutie tohto cieľa.
Komisia dôkladne zvážila uznesenie a sú prvky, ktoré Komisia plne podporuje. Komisia najmä podporuje inkluzívny prístup so všetkými zainteresovanými stranami vrátane inštitúcií EÚ, členských štátov a občianskej spoločnosti.
Komisia takisto podporuje myšlienku Európskeho parlamentu, ktorým je vytvorenie medziparlamentnej rozpravy medzi Európskym parlamentom a národnými parlamentmi. Národné parlamenty sú zapojené v mnohých z problémov súvisiacich s právnym štátom, ktorých svedkami sme sa nedávno stali v niektorých členských štátoch. Je potrebné pracovať v záujme spoločného chápania toho, ako čo najlepšie zachovávať naše spoločné hodnoty na vnútroštátnej a európskej úrovni. V rámci medziparlamentnej rozpravy, ktorú plánuje zriadiť Európsky parlament, by sa mohli v prvom rade prerokovať rôzne možnosti a prostriedky, ktoré sú v súčasnosti k dispozícii, na zabezpečenie toho, aby boli naše spoločné hodnoty dodržiavané a presadzované. Komisia by bola pripravená prispieť k takejto rozprave.
Pokiaľ ide o návrhy v uznesení, ktoré sa týkajú možnej zmeny zmlúv, Komisia ich z krátkodobého ani strednodobého hľadiska nepovažuje za realistické. Platí to najmä v prípade návrhu zrušiť článok 51 Charty základných práv.
Komisia je naďalej plne odhodlaná k tomu, aby Únia pristúpila k Európskemu dohovoru o ľudských právach. Pristúpením sa posilnia naše spoločné hodnoty, podporí sa účinnosť práva EÚ a zlepší sa súdržnosť ochrany základných práv v Európe. Stanovisko Súdneho dvora Európskej únie však vyvolalo vážne právne otázky. Niektoré z nich sú právne a politicky zložité. Z toho dôvodu Komisia vo svojej právomoci vyjednávača EÚ pokračuje vo svojich konzultáciách s osobitným výborom menovaným Radou.
V tejto fáze má Komisia vážne pochybnosti o potrebe a uskutočniteľnosti výročnej správy a politického cyklu o demokracii, právnom štáte a základných právach vypracovaných výborom „odborníkov“ a o potrebe, uskutočniteľnosti a pridanej hodnote medziinštitucionálnej dohody v tejto veci. Niektoré prvky navrhnutého prístupu, napríklad ústredná úloha pripísaná skupine nezávislých odborníkov v navrhovanom pakte, takisto vyvoláva vážne otázky týkajúce sa zákonnosti, inštitucionálnej oprávnenosti a zodpovednosti. Okrem toho, existujú aj praktické a politické obavy, z dôvodu ktorých môže byť zložité nájsť spoločnú reč v tejto veci medzi všetkými zapojenými inštitúciami.
Komisia sa domnieva, že v prvom rade by sa mali čo najlepšie využiť existujúce nástroje a zároveň by sa malo zabrániť zdvojovaniu. Súbor existujúcich nástrojov a účastníkov už poskytuje súbor doplnkových a účinných prostriedkov na propagovanie a uchovávanie spoločných hodnôt. Komisia bude naďalej oceňovať tieto prostriedky a stavať na nich.
Komisia v roku 2014 prijala rámec právneho štátu. Komisia v súčasnosti uplatňuje tento rámec v prípade Poľska. Táto skutočnosť by mala odstrániť akékoľvek pochybnosti o tom, že Komisia vníma ochranu právneho štátu veľmi vážne. V tomto smere je Komisia vďačná Parlamentu za podporu, ktorú preukázal vo svojom uznesení zo 14. septembra voči tomuto prístupu. Komisia rovnako oceňuje rozpravy v pléne, ktoré na túto tému zorganizoval Európsky parlament.
Rada takisto vytvorila v roku 2014 dialóg o právnom štáte, prostredníctvom ktorého debatuje o otázkach právneho štátu. Rada 15. novembra posúdila dialóg a väčšina členských štátov zdôraznila dôležitosť zabezpečenia pokračovania a posilňovania dialógu častejším konaním rozpráv, ktoré by mali byť viac zamerané na výsledky a lepšie štruktúrované. Takisto sa dohodlo, že dialóg o právnom štáte by mal byť prehodnotený do konca roka 2019, aby sa zvážila možnosť zmeny dialógu na výročné partnerské preskúmanie.
Komisia podporuje základnú myšlienku uznesenia, aby bola rozmanitosť existujúcich údajov a správ dostupnejšia a viditeľnejšia, a to aj na vnútroštátnej úrovni. Je mnoho iných účastníkov vrátane Rady Európy a jej Benátskeho výboru, Agentúry EÚ pre základné práva a mimovládnych organizácií, ktoré prispievajú k monitorovaniu právneho štátu, demokracie a základných práv v našich členských štátoch.
Agentúra EÚ pre základné práva takisto plní úlohu v tom, že zabezpečuje jednoducho dostupný a jasný prehľad existujúcich informácií a správ týkajúcich sa členských štátov v konkrétnych témach, čo je zohľadnené v programovom dokumente agentúry na obdobie rokov 2017 až 2019.
Komisia sa domnieva, že má kľúčový význam naďalej napomáhať členským štátom v zlepšovaní účinnosti ich vnútroštátnych systémov justície prostredníctvom európskeho semestra a podporovať reformy súdnictva v členských štátoch fondmi EÚ a porovnávacím prehľadom EÚ v oblasti justície. Všeobecnejšie by členské štáty mali byť podnecované k tomu, aby si zlepšovali svoju schopnosť presadzovania a prostriedkov nápravy.
Na to, aby boli práva zakotvené v charte účinné v praxi, Komisia podporuje rozvoj nástrojov na zlepšenie informovanosti sudcov, prokurátorov, právnikov, ako aj orgánov na ochranu ľudských práv v členských štátoch.
Komisia kladie osobitný význam aj na zvyšovanie poznatkov jednotlivcov o tom, ako môžu využívať svoje základné práva a na koho sa obrátiť na účel ich presadzovania.
S cieľom zaviesť základné práva do praxe Komisia čo najlepšie využije existujúce programy na splnomocnenie organizácií občianskej spoločnosti a orgánov na ochranu ľudských práv, ktoré pracujú na zvyšovaní informovanosti o charte a zabezpečovaní jej uplatňovania na vnútroštátnej úrovni. Komisia však konštatuje, že s výnimkou v prípade občianskoprávnych a trestnoprávnych konaní neexistuje právny základ pre uzákonenie pravidiel EÚ o právnej pomoci v konaniach pred súdmi členských štátov. Pokiaľ ide o konania pred súdmi EÚ, režimy právnej pomoci sú už zavedené, v rokovacom poriadku Súdneho dvora a Všeobecného súdu.
Komisia sa takisto domnieva, že propagovanie a garantovanie demokratickej účasti a informovanosti o práve hlasovať je dôležité. Komisia preto podporí prácu spolu so zainteresovanými stranami vrátane občianskej spoločnosti na ďalšom splnomocňovaní občanov Únie, aby prevzali plnú zodpovednosť za svoje občianske práva EÚ. Tieto práva vrátane práva hlasovať a byť volený vo voľbách EÚ a miestnych voľbách v ktoromkoľvek členskom štáte EÚ za rovnakých podmienok ako občania toho štátu podporujú demokraciu na úrovni Únie a sú vyjadrením našich spoločných demokratických hodnôt.
Komisia neustále posudzuje, ako možno najlepšie využiť existujúce nástroje na podporu a dodržiavanie právneho štátu, demokracie a základných práv a je pripravená pokračovať v rozprave s Európskym parlamentom v tomto smere.

